Schaan, 18. maj 2020

Sporočilo za medije ob mednarodnem dnevu biotske raznovrstnosti: pet pilotnih regij in zbirka dobrih praks

Krepitev biotske raznovrstnosti – pilotne regije delijo svoje izkušnje

Urejanje zelenjavnih gredic, sprehodi po gozdu, pogostejše samostojno pripravljanje jedi – zavest o pomenu narave za kakovost našega življenja se je okrepila, tudi zaradi koronakrize. Tako raznovrstni, kot je narava, pa so bili tudi koncepti delovanja petih pilotnih regij iz Avstrije, Francije, Italije in Slovenije v okviru projekta *speciAlps*, ki je trajal od aprila 2017 do marca 2020. Sodelujoči v projektu so med drugim urejali zbirke domačih semen, organizirali so šolske ekskurzije, odpirali tematske poti itd. Poleg tega bo ob svetovnem dnevu biotske raznovrstnosti, ki ga obeležujemo 22. maja, izšla brezplačna publikacija, v kateri bodo zbrane izkušnje pilotnih regij pri izvajanju projekta.

Ker so želeli opozoriti pomen in pomembnost biotske raznovrstnosti mokrišč, gozdov in stepske pokrajine v deželi Furlaniji - Julijski krajini/I, so se v pokrajinskem ekološkem muzeju *Lis Aganis* odločili za aktivno sodelovanje z domačimi izobraževalnimi ustanovami. Kot je poudarila Chiara Aviani, strokovna sodelavka ekološkega muzeja, je pri otrocih in najstnikih prav čustvena navezanost na določeno pokrajino tista, zaradi katere bodo o doživljanju te pokrajine pripovedovali svojim najbližjim, kot so starši ali prijatelji. Posledično se bodo začeli zavedati pomena problematike, razvili pa bodo tudi čut za odgovornost. V luči ozaveščanja mladih o biotski raznovrstnosti, kar je prvi korak na poti k trajno spremenjenemu odnosu mladih generacij do biotske raznovrstnosti, je bilo organiziranih deset vodenih ekskurzij, ki se jih je udeležilo okoli 500 osnovnošolcev iz Furlanije - Julijske krajine. Zanimanje za sodelovanje je izkazala tudi Univerza v Vidmu.

**Strokovne delavnice, zgodbe v stripu in suhi zidovi**

Uspešni pilotni projekti, kot je omenjeni, spodbujajo regije h krepitvi biotske raznovrstnosti alpskega prostora in omogočajo doživljanje narave kot vsakodnevno izkušnjo, je pojasnila Magdalena Holzer, vodja projekta *speciAlps*. Izvedbene projekte v vseh pilotnih regijah so oblikovale in spremljale lokalne ekipe *speciAlps* z izkušenimi koordinatorji. Ena od njih je tudi Vida Černe, ki je v vlogi koordinatorke skrbela za slovensko pilotno regijo v Julijskih Alpah. Ekipa slovenskih udeležencev projekta *speciAlps* je, denimo, na primeru učnih travnikov opozorila, kakšne so posledice različnih metod gospodarjenja na stanje biotske raznovrstnosti na tamkajšnjih površinah. Ključnega pomena pri tem je bilo vključevanje lokalnega prebivalstva v projekt, je opozorila Vida Černe: »Ljudem mora biti dana možnost, da povedo, kaj bi bilo treba v prihodnje storiti v njihovi občini.“ Občine Bohinj, Kamnik in Kranjska Gora so aktivno spodbujale ozaveščanje lokalnega prebivalstva o pomenu biotske raznovrstnosti in trajnostnega razvoja. Strokovne delavnice, zgodbe v stripu in vzorčni travniki so tako postali ključ do uspešne izvedbe pilotnega projekta.V francoski dolini Verdon so pozornost posvetili suhim zidovom, imenovanim *clapiers*, grajenim strukturam, ki so bile nekdaj najpogostejši način zamejevanja obdelovalnih zemljišč, obenem pa so preprečevale erozijo tal in imele pomembno vlogo pri ohranjanju biotske raznovrstnosti. Leta 2019 je bila zaključena obnova stare pohodniške poti, vzdolž katere so bile postavljene informativne table, ki obiskovalce seznanjajo s suhimi zidovi in pašnim gospodarstvom v Provansi. V avstrijski dolini Grosses Walsertal so s posebno napravo, imenovano *eBeetle*, na izjemno vrstno pestrih travnikih zbirali lokalna semena. Piemontska pilotna regija pa je organizirala šolske ekskurzije na temo naravne pestrosti in opozorila pomen trajnostnega gospodarjenja kulturne pokrajine, ki jo oblikujejo vinogradi in kostanjeva drevesa.

**Pet pilotnih regij, štiri alpska mesta in zbirka dobrih praks**

Maja 2020 je izšel zbornik, v katerem so predstavljene vse pilotne regije in aktivnosti, ki so jih regije izvajale v okviru projekta speciAlps, pa tudi razglednice štirih alpskih mest, Annecyja/F, Belluna/I, Chambéryja/F in Trenta/I. Predstavniki sodelujočih mest so se udeležili tudi študijskih potovanj, ki so bila organizirana v okviru projekta UrbaBio in na katerih so izvedeli, kaj lahko sami storijo za ohranitev naravnega prostora in biotske raznovrstnosti v svojem kraju. Brezplačni izvod publikacije lahko naročite pri CIPRI International na [international@cipra.org](mailto:international@cipra.org).

Nadaljnje informacije o projektu: [www.cipra.org/sl/specialps](http://www.cipra.org/sl/specialps)

**speciAlps** je projekt, pri katerem sodelujeta Omrežje občin Povezanost v Alpah in Mednarodna komisija za varstvo Alp (CIPRA). Finančno ga podpirajo nemško Zvezno ministrstvo za okolje, varstvo narave in jedrsko varnost (BMU) ter fundaciji Heidehof Stiftung in pancivis Stiftung.

Sporočilo za medije in fotografije v kakovosti, primerni za tisk, si lahko presnamete z naslednjega naslova: [www.cipra.org/sl/sporocila-za-medije](https://www.cipra.org/sl/sporocila-za-medije/)

**Za morebitna vprašanja vam je na voljo**:   
Michael Gams, vodja projekta, odgovoren za odnose z javnostmi, CIPRA International, [michael.gams@cipra.org](mailto:michael.gams@cipra.org)

**CIPRA – raznolika in pestra organizacija**

Mednarodna komisija za varstvo Alp (CIPRA) je nevladna krovna organizacija z nacionalnimi odbori in regionalnim odborom v vseh sedmih alpskih državah. Zastopa več kot sto društev in organizacij iz sedmih alpskih držav. CIPRA se zavzema za trajnostni razvoj na območju Alp, ohranjanje naravne in kulturne dediščine ter za regionalno raznovrstnost in reševanje skupnih problemov v alpskem prostoru. [www.cipra.org](http://www.cipra.org)